ASA, Caster nader Europese menseregtehof | Netwerk24
Iere looi Italië met 6 drieë
Die Sesnasies-rugbybase sit met 'n baie groot probleem waarvoor hulle nie 'n ooglopende oplossing het nie: 'n probleem met die naam Italië.
Lions maak eindstryd-afspraak met Dolphins
Die Lions se ervaring het Saterdag die deurslag gegee toe hulle deurgedring het tot Sondag se eindstryd van die T20-uitdaagtoernooi teen die Dolphins.
ASA, Caster nader Europese menseregtehof
Deur Wim Pretorius 23 Februarie 2021 19:15
Atletiek Suid-Afrika (ASA) en Caster Semenya gaan in Maart dokumente by die Europese menseregtehof indien in 'n nog 'n poging om te appelleer teen Wêreldatletiek se regulasies.
Caster Semenya op pad na haar goue medalje in die 2016 Olimpiese Spele in Rio de Janeiro. Foto: Gallo Images
Die wêreldliggaam se regulasies verhoed atlete soos Semenya, met natuurlike hoë testosteroonvlakke, om aan die 400 m, 400 m-hekkies, 800 m, 1 500 m en die myl deel te neem, tensy hulle van medikasie gebruik maak om dié vlakke te verlaag.
ASA en die Suid-Afrikaanse Sportkonfederasie en Olimpiese Komitee (Saskok) het Dinsdag met die portefeuljekomitee vir sport, kuns en kultuur vergader waar die land se voorbereiding vir die Olimpiese Spele bespreek is.
Die Olimpiese Spele is geskeduleer om op 23 Julie in Tokio te begin, met Semenya wat die verdedigende kampioen in die 800 m is.
Die kans dat Semenya 'n geleentheid gegun sal word om haar titel te probeer verdedig, is egter bitter skraal.
"Aleck Skhosana, ASA se president, het gesê dat Semenya daarom (weens die regulasies) nie in die voorlopige span vir die Olimpiese Spele ingesluit is nie," het Sibongile Maputi, kommunikasiebeampte van die parlement, in 'n verklaring gesê.
"Die voorsitter van die komitee, Beauty Dlulane, het die komitee se ondersteuning vir Semenya beklemtoon. Sy het gesê dat die meeste lande graag vir Semenya aan die Olimpiese Spele sal wil sien deelneem, 'n voorneme wat deur die 'reëls en regulasies' gefrustreer word."
"Ons is bekommerd dat dit Caster se voorbereiding geaffekteer het," sê Dlulane.
"Hierdie reëls is 'n onreg wat Caster benadeel en verhoed haar om deel te neem en te kwalifiseer en die komitee se siening is dat die reëls onregverdig is."
Ons is bekommerd dat dit Caster se voorbereiding geaffekteer het.
Dlulane sê dat in 'n wêreld wat steeds stoei daarmee om inklusief te wees en waar menseregte geskend word, dit net regverdig sal wees dat Semenya toegelaat word om deel te neem in haar voorkeurnommer.
Skhosana het aan die komitee gesê dat die beheerliggaam ondersteuning uit Swede ontvang het en hoopvol is dat hy in sy appèl sal kan slaag.
Semenya het reeds by die Internasionale Hof vir Sportarbitrasie (CAS), wat in Switserland gesetel is, teen dié regulasies geappelleer, maar was onsuksesvol.
Sy het haar daarna tot die Switserse federale hooggeregshof gewend om teen CAS se beslissing te appelleer, maar dit het ook misluk.
Hierna het Greg Nott, haar prokureur, reeds in November aangedui dat sy haar tot die Europese menseregtehof gaan wend.
Semenya is een van verskeie vroueatlete by wie hiperandrogene (DSD) gediagnoseer is, wat beteken dat haar natuurlike testosteroonvlakke aansienlik hoër is as dié van ander vroueatlete.
Meer oor: Asa | Europese Menseregtehof | Saskok | Wêreldatletiek | Atletiek Suid-Afrika | Caster Semenya